Ontmoet 'n Cheetah | Netwerk24
Ontmoet 'n Cheetah
Ondersteuners van die Cheetahs, huidige Curriebeker-kampioene, kan op Vrydag 20 Januarie van 16:30 af 'n foto saam met van die spelers by die Naudé-saal in Turnerstraat, Kroonheuwel, neem. Foto: Mlungisi Louw
Indien jy 'n rugbygeesdriftige en boonop ondersteuner van die Curriebeker-kampioene – die Cheetahs – is, moet jy gou spring om kaartjies vir die NG kerk Kroonheuwel-Noord se Cheetah-aand in die hande te kry.
Dié geleentheid wat op Vrydag 20 Januarie by die Naudé-saal in Turnerstraat, Kroonheuwel, aangebied word, beloof om ieder en elk wat oranje bloed in hul are het, se harte ekstra hard "rugby" te laat klop.
Kobus Prinsloo en ds. Christo Weideman, organiseerders van dié geleentheid, sê spelers in die Cheetah-kamp, asook die Cheetah-gelukbringer, sal Kroonstad besoek.
Om inwoners van die geleentheid bewus te maak, sal lidmate van die kerk (én Cheetah-ondersteuners) op Saterdag (14/01) die dorp se strate invaar.
Kaartjies teen R150 per persoon is nou reeds by die Panorama Plaza se Pick n Pay beskikbaar.
'n Getekende Cheetah-trui sal opgeveil word en spesiale gebottelde Cheetah-wyn kom ook onder die hamer.
Getrou aan die gemeente se puik onthaalkuns sal 'n heerlike ete om tafels bedien word.
Die spelers sal saam met gaste kuier.
Vanaf 16:30 op Vrydag 20 Januarie kan ondersteuners, wat nie die funksie kan bywoon nie, gratis van die spelers ontmoet, 'n handtekening bedel en vir 'n kiekie glimlag.
Die geleentheid is 'n eerste in sy soort en word vir Kroonstad aangebied om die kerk se geldinsameling te versterk.
Dit vind ook in die gees van die Cheetahs se sege plaas en sodat die gemeenskap hul rugbyhelde op eie bodem kan ontmoet.